Un bărbat s-a ales cu dosar penal după ce și-a agresat familia. Pe numele bărbatul a fost emis un ordin de restricție care nu a fost respectat.
"În seara zilei de 21 martie 2024, polițiști din cadrul Poliției Orașului Rovinari au fost sesizați de către o femeie, în vârstă de 30 de ani, din localitate, cu privire la faptul că a fost agresată de soțul său, atât ea, cât și fiica sa minoră.
În urma verificărilor efectuate de polițiști, a reieșit faptul că pe fondul unor neînțelegeri și a consumului de alcool, bărbatul, în vârstă de 33 de ani, și-a lovit soția cu o geantă în zona feței, iar pe fiica acesteia a lovit-o cu pumnul în zona abdomenului.
În urma evaluării riscului, față de bărbatul de 33 de ani a fost emis un ordin de protecție provizoriu și a fost întocmit dosar de cercetare penală, sub aspectul săvârșirii infracțiunii de violență în familie.
În dimineața zilei de 22 martie, bărbatul a încălcat ordinul de protecție emis de polițiști, a distrus ușa de acces a locuinței, a pătruns în interior și a lovit-o pe soția sa cu palmele în zona feței", a transmis IPJ Gorj.
În cauză, polițiștii au întocmit dosar penal, sub aspectul săvârșirii infracțiunilor de încălcarea ordinului de protecție, violență în familie și distrugere.